ועדת העבודה, הרווחה והבריאות, כנסת 20, פרוטוקול מספר 38, 2015-07-22 09:39

אלי אלאלוף: בוקר טוב.

אלי אלאלוף: אנחנו מתחילים רשמית את הישיבה.

אלי אלאלוף: הנושא שלפנינו הוא נושא כבד שמשליך על הרבה משפחות.

אלי אלאלוף: היום ה-22 ביולי 2015, ו' באב התשע"ה, השעה 09:39 והאיחור נובע מהגעה מאוחרת של נציגת עמידר.

אורלי לוי אבקסיס: למה עמידר לא הגיעו?

<וילמה מאור: התעוררה אצלם איזושהי בעיה.

<וילמה מאור: כנראה שהכתבה של 8:00 בבוקר הפחידה.

איציק שמולי: זה שעמידר לא הגיעו לדיון, זה סטייטמנט.

אלי אלאלוף: ברשותכם, תאפשרו את פתיחת הדיון.

אלי אלאלוף: אנחנו דנים בהצעה דחופה לסדר יום שהוגשה על ידי חברי הכנסת איציק שמולי, אורלי לוי אבקסיס, מיקי מכלוף זוהר, אילן גילאון, דב חנין.

אלי אלאלוף: כולם נוכחים כאן, חוץ מחברנו מיקי מכלוף זוהר.

אלי אלאלוף: בשונה מהרגיל ובהסכמת החברים, אנחנו נאפשר את פתיחת הדיון על ידי המשפחה שתציג את עמדתה ותספר לנו את השתלשלות העניינים ואחר כך נחזור לחברי הכנסת.

<מזל אראמי: אני אם חד הורית לשישה ילדים.

<מזל אראמי: אנחנו מתגוררים בקריית אונו.

<מזל אראמי: אנחנו זכאים לדיור ציבורי.

<מזל אראמי: הזכאות הראשונה הייתה לנו מ-2007.

<מזל אראמי: בשנה האחרונה חלה הידרדרות דרסטית במצב הכלכלי שלנו.

<מזל אראמי: מחיר השכירות קפץ והסיוע בשכר דירה היה נמוך.

<מזל אראמי: אני מקבלת 1,750 שקלים ומשלמת 4,000 שקלים.

<מזל אראמי: נכנסתי למערבולת שהייתי חייבת הרבה כספים לבעלי דירות.

<מזל אראמי: כל דירה שנכנסתי אליה, לא הצלחתי לעמוד בשכירות.

<מזל אראמי: חודש ועוד חודש, אני יוצאת מהדירה לפני תום החוזה וזה כמו כדור שלג, ואז הוא תובע אותי בהוצאה לפועל ואז אני עוברת דירה ושוב אני צוברת חובות לבעל הדירה ושוב אני צוברת חובות לעירייה, לארנונה.

<מזל אראמי: הרבה פעמים הגענו גם למצב שלא היה מה לאכול בבית.

<מזל אראמי: התחלתי לקבל את האישור של ה-3,000 שקלים, אבל עדיין אני צריכה להוסיף.

<מזל אראמי: אני עובדת במשרה מלאה.

<מזל אראמי: אני עובדת בניקיון ומנקה בניינים.

<מזל אראמי: אני עובדת כל יוחם מ-8 עד 4 ואני מכניסה כ-5,000 שקלים בחודש אבל יחד עם זאת יש לי המון הוצאות.

<מזל אראמי: אני כל הזמן חיה בחובות.

<מזל אראמי: כל הזמן אני והילדים על קרטונים ועל ארגזים ואנחנו מתגלגלים מדירה לדירה.

אלי אלאלוף: כמה דירות עברתם בתקופה האחרונה?

<מזל אראמי: בעשר השנים האחרונות, אולי 15 דירות, אם לא יותר.

<מזל אראמי: יוצא שבעל דירה שאני חייבת לו, אני יכולה להיות חייבת לו חודש שכירות, הוא בא ופותח את הדלת ומעיף אותי החוצה.

<מזל אראמי: לא כל בן אדם מוכן לסבול את זה.

<מזל אראמי: כל הילדים שלי, אנחנו כל כמה זמן על קרטונים ועל ארגזים ועל שקיות.

<מזל אראמי: הילדים שלי כבר מאוד מתוסכלים ממעברי הדירות.

<מזל אראמי: לכל הילדים שלי יש בעיות רגשיות.

דב חנין: בני כמה הילדים שלך?

<מזל אראמי: ילד בן 20, ילדה בת 13, ילד בן 11, ילדה בת 9, ילדה בת 8 וילד בן 3.

<מזל אראמי: הילדים שלי לומדים בחינוך מיוחד.

<מזל אראמי: ארבעה מהם לומדים בכיתות קטנות בחינוך מיוחד.

<מזל אראמי: כל המצב הזה של מעברי הדירות לא מוסיף להם.

<מזל אראמי: כל מעבר דירה, אני רואה גם בהתנהגות שלהם, אלה חברים חדשים, שכונה חדשה, אנשים אחרים, בתי ספר אחרים.

<מזל אראמי: אני מגיעה לאזור הזה, מוציאים את הילד הזה ושמים לי אותו במקום אחר.

<מזל אראמי: הילדים מאוד מתוסכלים מכל מעברי הדירות וזה מאוד קשה להם.

<מזל אראמי: הם לא יכולים להכיל את זה.

<מזל אראמי: הם עוד קטנים.

<מזל אראמי: יוצא שכל שנה בממוצע אני על ארגזים וקרטונים.

<מזל אראמי: אין לי כספים להובלות ואני מובילה את הדברים בידיים.

<מזל אראמי: אין לי שום דבר בבית.

<מזל אראמי: חוץ מבגדים, אין לי שום דבר.

<מזל אראמי: הכול נהרס תוך כדי שאנחנו מעבירים את הדברים.

<מזל אראמי: אין לנו חיים.

<מזל אראמי: אלה לא חיים.

אלי אלאלוף: נאלצת להעביר את הילדים לבתי ספר אחרים?

<מזל אראמי: מי שלומד בחינוך מיוחד, נשאר באותו בית ספר ומי שלא, הוא עובר בית ספר.

<מזל אראמי: ברור.

<מזל אראמי: שוב, אלה הסעות, זה ללכת, זה לבוא, זה המון.

<מזל אראמי: מעברי הדירה, זה מעיק עליהם וזה קשה להם.

<מזל אראמי: הם קטנים בשביל כל המעברים האלה.

<מזל אראמי: אנחנו עוברים דירה, הם כבר לא נקשרים לילדים אחרים.

<מזל אראמי: אני עוברת דירה, הילדים לא רוצים, הם יודעים שעוד מעט אנחנו כבר לא נהיה שם והם לא רוכשים לעצמם חברים, הם כל היום תקועים בבית, הם לא רוצים ללכת לאף מקום.

<מזל אראמי: הילדים שלי מאוד מתוסכלים מכל מעברי הדירות האלה.

אלי אלאלוף: מאז הפרסום שנעשה, ואני מברך גם את התקשורת וגם את מי שהביא את זה לפרסום, יש איזו פנייה של עמידר אליך?

אלי אלאלוף: מישהו חזר ודיבר אתך?

אלי אלאלוף: מישהו ממשרד השיכון?

<מזל אראמי: לא.

אלי אלאלוף: אף אחד?

<מזל אראמי: אף אחד.

אלי אלאלוף: איציק או אורלי.

אורלי לוי אבקסיס: איציק ראשון.

אורלי לוי אבקסיס: כולנו יושבי ראש במשותף של השדולה לדיור ציבורי.

אורלי לוי אבקסיס: אנחנו באמת תמימי דעים בנושאים הללו.

אורלי לוי אבקסיס: איציק, אתה זימנת את הדיון ראשון.

איציק שמולי: תודה רבה אדוני היושב ראש ותודה גם לחברים שהגישו אתי את הבקשה לדיון מהיר, הלוחמים הוותיקים ממני בכנסת למען הדיור הציבורי , גם דב חנין, גם אילן גילאון וגם אורלי לוי.

איציק שמולי: לפני שאני ניגש לדיון עצמו, אני רוצה לומר שאי אפשר להתעלם מההיעדרות של נציג חברת עמידר מהדיון הזה.

איציק שמולי: זה שמזל וקרוביה מנסים לפנות פעם אחרי פעם לחברת עמידר ולקבל תשובות והם לא מקבלים שום תשובה, רק מגלגלים אותם כל פעם מכל המדרגות, זה לא היה צריך לקרות במדינה מתוקנת אבל ניחא, אבל כאשר חברי כנסת - ולא מעט חברי כנסת – מסיעות שונות משתמשים בפרקטיקה של דיון דחוף בכנסת ונציג עמידר בוחר שלא להגיע, כמה עובדים יש בעמידר?

איציק שמולי: כמה מאות?

איציק שמולי: תסלחו לי, אני לא מקבל את הדבר הזה שהייתה בעיה ומישהו נתקע בדרך.

איציק שמולי: לא מקבל את זה.

איציק שמולי: בסוף שזאת יריקה בפרצוף של הכנסת, בפני הוועדה הזאת בפרט ובפני הדיירים של הדיור הציבורי.

איציק שמולי: אני שומע שלעמידר יש כל מיני תכניות להיות חברה יזמית, והראו לי שהיא מפעילה גם פרויקטים למען נערים בסיכון, והכול בסדר והכול מבורך, אבל חברת עמידר כנראה שכחה שעם כל הפרויקטים הנפלאים האלה שהיא עושה – וכבר יש לה אספירציות ללכת לתחומים של פינוי-בינוי ודברים אחרים –בסוף לחם חוקה הוא שיכון בדיור הציבורי.

איציק שמולי: כאשר היא שוכחת את זה, היא יורקת בפרצוף של הדיירים של הדיור הציבורי.

איציק שמולי: כאשר הכנסת באה ואומרת שחשוב לה לדון בדבר הזה ועמידר בוחרת שלא להגיע, לא המנכ"ל, לא היושב ראש ולא הסמנכ"ל ואפילו לא אחרון העובדים, יש פה יריקה בפרצוף של הוועדה.

איציק שמולי: אני מבקש אדוני – זה כמובן לשיקולך – שיירשם בסיכום הדיון שהוועדה רואה בחומרה את העניין הזה שעמידר פשוט מצפצפת על הדיון הזה והיא לא הגיעה.

איציק שמולי: לגופו של עניין.

איציק שמולי: אנחנו בחרנו להביא מקרה פרטי כי אנחנו חושבים שהוא מספר את הסיפור כולו של הדיור הציבורי.

איציק שמולי: אתמול היה דיון בוועדה לביקורת המדינה, התכנסה גם השדולה בראשותנו, כדי לדון בכל אותן בעיות שיש בדיור הציבורי.

איציק שמולי: היה עכשיו דוח מבקר המדינה על הדיור הציבורי ובוא נזכיר מה הוא אמר.

איציק שמולי: הוא אמר שמאז 2007 יש עלייה של 19 אחוזים במספר הממתינים בדיור הציבורי.

אורלי לוי אבקסיס: וזה למרות שהחמירו את הקריטריונים.

איציק שמולי: למרות שהחמירו את הקריטריונים.

איציק שמולי: שלושים אלף אנשים מחכים היום לדיור הציבורי.

איציק שמולי: יש מאות דירות שלא מאוכלסות.

איציק שמולי: יש המתנה של לפעמים עד כדי שבע שנים בדיור הציבורי כאשר חלק מהממתינים הם נכים, חלק מהממתינים אלה אוכלוסיות מוחלשות במיוחד.

איציק שמולי: הדבר הגרוע ביותר, כפי שקורה במקרה של מזל, זה שגם כשאתה מקבל את הזכאות לדיור ציבורי, אתה מסתובב כמו – סליחה על הביטוי – מסכן עם איזה פתק של משרד השיכון שאומר שעברת את שבעת מדורי הגיהינום וכבר הכירו בזכאותך, ועכשיו אין דירות.

איציק שמולי: זה אבסורד.

איציק שמולי: הדבר הכול כך מרשים בסיפור שלך מזל הוא שאת נלחמת.

איציק שמולי: את נלחמת גם לעמוד על הרגליים ואת נלחמת גם להמשיך ולכלכל את עצמך ואת משפחתך כל יום וכל יום וכל יום.

איציק שמולי: מספרים לנו כאן בכנסת הזאת שעבודה מצילה מעוני ושהמדינה נמצאת שם כשצריך, אבל הנה מקרה של בן אדם שרוצה לעזור לעצמו ומנסה להתמודד בכוחות עצמו עם שישה ילדים, חלקם בחינוך המיוחד, וגר כבר שלושה שבועות באוהל, ולאף אחד לא אכפת.

איציק שמולי: זה עובר מתחת לרדאר.

איציק שמולי: אנחנו כאן כדי להגיד באופן ברור גם למשרד הבינוי והשיכון וגם לחברת עמידר שאנחנו לא ניתן יותר לנושאים האלה לעבור מתחת לרדאר.

איציק שמולי: אם יש 3,000 ממתינים בדיור הציבורי של משרד השיכון ועוד 27 אלף, ומי יודע כמה, במשרד הקליטה, אם צריך כפי שהיה לנו עם המשפחה ברמת גן – ואם צריך כפי שקורה עכשיו, אנחנו נעבור אחד אחד, אחד אחד, וכל פעם נתחיל להביא לכאן סיפורים פרטיים של אנשים כדי לשים אתכם על הגריל, כדי שאתם תתחילו להתבייש ולא רק שהאנשים יתחילו להתבייש.

אלי אלאלוף: לא על הגריל.

איציק שמולי: על הגריל הפוליטי.

איציק שמולי: אלו הדברים אדוני היושב ראש.

איציק שמולי: הציפייה שלי היא גם לשמוע בדיון מנציג משרד השיכון, רונן, תשובות ושיאמר לנו מה הם מתכוונים לעשות במקרה הספציפי הזה.

איציק שמולי: אני מאוד מבקש, יש את כל הבמות בהן אנחנו יכולים לדבר על הרפורמות, לראות את המצגות, לראות את התכניות על פינוי-בינוי ומה התכניות לחמש שנים הקרובות בדיור הציבורי, אבל תחסכו לנו את העניין הזה.

איציק שמולי: אנחנו מבקשים תשובות על המקרה הספציפי.

איציק שמולי: לא מצגות אלא תשובות.

אלי אלאלוף: חברת הכנסת אורלי לוי אבקסיס, בבקשה.

אורלי לוי אבקסיס: תודה רבה לך אדוני היושב ראש.

אורלי לוי אבקסיס: אנחנו, ארבעתנו, אני חושבת שמהכנסת ה-18 – איציק הצטרף בכנסת שעברה – אנחנו דנים בנושאים האלה השכם והערב.

אורלי לוי אבקסיס: אנחנו עושים שדולה, אנחנו מביאים את גורמי המקצוע, אנחנו מתריעים, אנחנו מגישים הצעות חוק, חלקן גם הצלחנו להעביר והיום לצערי הרב בינתיים תקועות בוועדת שרים לחקיקה על דין רציפות.

אורלי לוי אבקסיס: אנחנו לא מדברים על תחילתו של תהליך של חקיקה אלא אנחנו מדברים על הצעות חוק שעד שהצלחנו להביא אותן לקריאה ראשונה – גם יודעים זאת בוועדה ותעיד על כך מנהלת הוועדה וילמה –כמה מאבקים ניהלנו כדי לקדם אותן.

אורלי לוי אבקסיס: עד שעברנו את המשוכה של הקריאה הראשונה ועד שהבינו שאין פתרון אחר כי אנחנו מדברים כאן על אוכלוסייה.

אורלי לוי אבקסיס: דרך אגב, הנושא של שכר הדירה, כביכול ההשתתפות בשכר דירה שהיא של הזכאים של הדיור הציבורי, מביא לכך שמוכיחים לנו פעם אחר פעם אחר פעם שזה לא הפתרון הנכון.

אורלי לוי אבקסיס: אם אותה משפחה זכאית, אם חד הורית לשישה ילדים, חלקם באמת בחינוך המיוחד, מסתובבת עם תעודת זכאות למעלה משמונה שנים והמדינה לא מצאה לנכון למצוא לה דירה ראויה, ובמקביל אומרים שאנחנו פוטרים את עצמנו, אנחנו נותנים השתתפות בשכר דירה כאשר ההשתתפות הזאת מדרדרת את אותה אוכלוסייה למצב הרבה יותר קשה מכפי שהיה אמור להיות.

אורלי לוי אבקסיס: הדוגמה של מזל היא דוגמה של אם שיוצאת לעבוד עם כל הקשיים ובואו נאמר את הדברים.

אורלי לוי אבקסיס: הילדים שלה הם ילדים הם ילדים הומלסים.

אורלי לוי אבקסיס: ילד בן שלוש חי באוהלים בשיא החמסין?

אורלי לוי אבקסיס: זה משהו שאנחנו יכולים להרשות לעצמנו ולעבור ככה לסדר היום?

אורלי לוי אבקסיס: איך מזל אמורה לקלח את הילדים ולהכין אתם שיעורי בית, שלא לדבר על ההדרה החברתית של אותם ילדים?

אורלי לוי אבקסיס: הם לא יכולים להזמין אליהם הביתה חברים.

אורלי לוי אבקסיס: אין להם את השולחן הפרטי שלהם שלא לדבר על החדר הפרטי.

אורלי לוי אבקסיס: אנחנו מדרדרים במדיניות אנטי חברתית, אנטי אנושית בעליל, את אותן משפחות להפוך להיות משפחות במצוקה.

אורלי לוי אבקסיס: אנחנו מכירים סיפורים שבגלל התנהלות כזו, חוסר התפקוד של עמידר ושל הגורמים הרלוונטיים, הביאו לכך ששירותי הרווחה אחר כך הוציאו ילדים מתוך הבתים האלה.

אורלי לוי אבקסיס: האבסורד הולך ומתחדד כי כאשר מוציאים ילדים – וכולנו מכירים את הסיפור של ריקי – נאלצים לשלם עליהם.

אורלי לוי אבקסיס: מדינת ישראל משלמת מכיס אחר עבור כל ילד פר חודש בסביבות 7,000 שקלים.

אורלי לוי אבקסיס: תגידו לי איזה מין הגיון מסתתר מאחורי הדברים האלה.

אורלי לוי אבקסיס: משרד הרווחה, העובדים הסוציאליים, אצלי בוועדה לזכויות הילד בקדנציה שעברה באו ודרשו לפטור אותם מהאוכלוסייה הזאת, לא מתוך זה שהם רעים אלא מתוך זה שהם באים ואומרים: חברים, הם באים אלינו, אנחנו ממלאים דוחות, אנחנו אומרים שהמצב הוא נקודת הזמן בה חייבים להתערב ולהביא לקורת גג.

אורלי לוי אבקסיס: זה גם החוק במדינת ישראל ולא סתם ניבנו הקריטריונים והקריטריונים הם מחמירים ולא כל מי שנמצא במצוקה נכנס לקריטריונים האלו.

אורלי לוי אבקסיס: חמש נפשות, איקס הכנסות, חלק את זה וכולי.

אורלי לוי אבקסיס: אם חד הורית רק עם שלושה ילדים יכולה להיות זכאית.

אורלי לוי אבקסיס: ההשתתפות בשכר דירה, לא רק שהיא לא ריאלית אלא היא זורקת אותם להתנהל בשוק חופשי אכזרי ביותר.

<מזל אראמי: אני בכלל מוגבלת מוכרת.

<מזל אראמי: יש עלי צו כינוס.

<מזל אראמי: אין לי צ'קים ואין לי ערבים.

אורלי לוי אבקסיס: בוודאי.

אורלי לוי אבקסיס: זה הקושי של האוכלוסייה הזאת.

אורלי לוי אבקסיס: גם אם נעלה – וזאת באמת הצעת החוק שעברה בקריאה הראשונה והיא אמורה להגיע ביום ראשון לוועדת שרים לחקיקה להחיל עליה דין רציפות – לשכר דירה ריאלי לממתינים, לזכאים של הדיור הציבורי, שהמדינה תיקח עליהם אחריות בגלל שהיא התפטרה מהמלאי והסיטה את הכספים למקומות אחרים, היא תוציא מהכיס שלה כסף כדי לתת שכר דירה ריאלי עד אשר תימצא דירה ראויה.

אורלי לוי אבקסיס: אבל עדיין אותה אוכלוסייה היא אוכלוסייה שלא יכולה להביא ערבים, שהבנק לא יערוב לה, שהיא לא יכולה לנהל חשבונות עם אשראי.

אורלי לוי אבקסיס: מה קודם למה, הביצה או התרנגולת?

אורלי לוי אבקסיס: משרד השיכון אומר להם שאחרי שהם יביאו חוזה חתום ומאושר, אז יקבלו השתתפות בשכר דירה וההשתתפות היא לא השתתפות ריאלית.

אורלי לוי אבקסיס: בנוסף לזה, יש גם בעיות בדרך.

אורלי לוי אבקסיס: תשלומים מעוכבים, בעל הבית, בעל הדירה שהיא ההון הפרטי שלו, למה שיחכה?

אורלי לוי אבקסיס: הוא צודק.

אורלי לוי אבקסיס: לכן היה לי גם את הרעיון שמשרד השיכון יהיה זה שיאתר את הדירות בשלב הביניים והוא זה שיתנהל מול בעל הבית כדי להוריד את הלחץ והפחד וחוסר היכולת לדעת מתי ידפקו לי בדלת ויוציאו אותי החוצה.

אורלי לוי אבקסיס: אנחנו לא ניתן למשרד השיכון, בטח ובטח לא לעמידר, להתחמק מתשובות כאן.

אורלי לוי אבקסיס: נכון שיש רוח חדשה במשרד השיכון, נכון שיש כוונות טובות, אבל בינתיים אנחנו תובעים בתוך המצב שנוצר ועד שלא נראה באמת גם תיקון הלכה למעשה, ולא רק בהצהרות, ואני מאוד מאמינה לצוות שנמצא כאן היום, אנחנו לא נירגע.

אורלי לוי אבקסיס: אדוני היושב ראש, אני רוצה לחדד את הקריאה של חבר הכנסת איציק שמולי.

אורלי לוי אבקסיס: לא יתכן שיושב ראש עמידר לא רואה לנכון להגיע לכאן לכנסת לוועדה סטטוטורית שכל עניינה הוא עניין של רווחה וגם, אגב, בריאות הילד האלה כי בסוף הם מגיעים למצבים בריאותיים קשים, ביניהם גם מצב נפשי.

אורלי לוי אבקסיס: אנחנו מדברים כאן על הרפורמה בבריאות הנפש ואנחנו מסלילים אותם לשם.

אורלי לוי אבקסיס: ילד שאין לו את הביטחון מתי תהיה לו קורת גג ומתי הוא יחזור בחזרה לאוהל, הוא לא יכול להיות רגוע נפשית.

אורלי לוי אבקסיס: אני רוצה שתצא מכאן לא רק מחאה אלא שתצא מכאן קריאה לנזיפה לאותו יושב ראש ואני אגיד לך למה נזיפה תהיה חזקה.

אורלי לוי אבקסיס: כי היושב ראש הזה יודע טוב מאוד להגיע לכנסת כדי להיפגש עם חברי כנסת ולשכנע אותם למה עמידר צריכה להפוך להיות חברה יזמית.

אורלי לוי אבקסיס: יותר מכך, הבן אדם הזה עושה את זה שלא בסמכות.

אורלי לוי אבקסיס: הוא מגיע לפגישות אישיות עם חברי כנסת בלי אישור של משרד השיכון.

אורלי לוי אבקסיס: כשפקיד צריך להגיע לפגישות גם אתי, כאשר אני מבקשת להיפגש עם ראש אגף במשרד החינוך וכדומה, אומרים לי שאגיש בקשה רשמית אותה המשרד יאשר.

אורלי לוי אבקסיס: אותו מנכ"ל/יושב ראש של עמידר, אין לו בעל בית?

אורלי לוי אבקסיס: הוא לא עובד אצל משרד השיכון?

אורלי לוי אבקסיס: הוא לא עובד אצלנו?

אורלי לוי אבקסיס: מי הוא?

אורלי לוי אבקסיס: הוא מתווה את המדיניות?

אורלי לוי אבקסיס: הוא זה שצריך לבוא ולתת כאן תשובות והוא אומר חד וחלק שמה שמעניין אותו עכשיו, זה להפוך את עמידר לחברה יזמית.

אורלי לוי אבקסיס: אני לא יודעת איך אפשר להחזיק בשני כובעים, אחד חברה יזמית שהמטרה שלה רווח, והצד האחר הוא זה שעמידר אמורה להיות חברה מאכלסת.

אורלי לוי אבקסיס: היא אמורה לדאוג לאותם זכאים אבל היא מתעמרת בהם.

אורלי לוי אבקסיס: אותן דירות חדשות שמגיעות מפרויקט פינוי-בינוי - אנחנו כבר דיברנו על כך ופנינו למבקר המדינה וליועץ המשפטי – נמכרות.

אורלי לוי אבקסיס: למה?

אורלי לוי אבקסיס: פתאום הן הפכו להיות יקרות.

אורלי לוי אבקסיס: אומר לך יושב ראש עמידר, תראו, לבנו עם אותם זכאים, הם פשוט לא יכולים לעמוד באחזקה של המבנה החדש.

אורלי לוי אבקסיס: צריך להחזיק שם מעליות, צריך לשלם ועד בית יקר.

אורלי לוי אבקסיס: מוציאים את הדיירים האלה בהבטחות שווא של הנה אנחנו עושים פינוי-בינוי, חומדים את הקרקע, חומדים את כבשת הרש.

אורלי לוי אבקסיס: ממש.

אורלי לוי אבקסיס: אין כאן דבר אחר.

אורלי לוי אבקסיס: אטימות.

אורלי לוי אבקסיס: אני מבקשת מכם במשרד השיכון, תחשבו שוב פעם את מי אתם ממנים להיות אמונים על השמנת הזאת, להיות מי ששומר על האינטרסים של דיירי הדיור הציבורי.

אורלי לוי אבקסיס: לא יתכן ששני החבר'ה האלה – ותסלחו לי, אני באמת מנסה אבל יש לי קצת היסטוריה אתם – מסתובבים כאן בכנסת, במסדרונות הכנסת, רק כדי להיפגש עם חברי הכנסת - דרך אגב, גם מתוך השדולה שלנו לפרק לנו אותה – ולשכנע למה עמידר צריכה להפוך להיות חברה יזמית.

אורלי לוי אבקסיס: התבלבלו כאן היוצרות.

אורלי לוי אבקסיס: עמידר היא קבלן ביצוע של מדיניות ממשלתית.

אורלי לוי אבקסיס: כאשר השתנתה המדיניות כי התחלף השר, היא צריכה ליישר קו והוא צריך לתת על כך את הדין.

אורלי לוי אבקסיס: אם לא, אני אפנה ליועץ המשפטי לממשלה.

אורלי לוי אבקסיס: לא יתכן שהם באים ועושים לנו מין עוקף כזה כדי לשכנע אותנו למה הם צריכים להפוך להיות חברה פרטית.

אורלי לוי אבקסיס: לרגע הם לא באים לדבר אתנו על המצב של הדיירים.

אורלי לוי אבקסיס: אותם ילדים, היום החופש הגדול, ואני שואלת אתכם, אנחנו במזגנים כאן ולפעמים מגבירים אותם, אבל מה קורה עם אותם ילדים בארבעים מעלות חום?

אורלי לוי אבקסיס: אתם יודעים את אפקט החממה של האוהלים.

אורלי לוי אבקסיס: מה עם המיטה?

אורלי לוי אבקסיס: מה עם המקלחת המסודרת?

אורלי לוי אבקסיס: אני לא יודעת איך את מחזיקה מעמד.

אורלי לוי אבקסיס: לבי אתך.

אורלי לוי אבקסיס: אנחנו לא נרפה עד שימצאו לך דירה.

אורלי לוי אבקסיס: שלא יבואו ויאמרו אין דירות.

אורלי לוי אבקסיס: בקריית אונו לבדה יש כשמונה דירות ריקות, חלקן עתידות להתפנות בפרויקט פינוי-בינוי.

<קריאה: נכון.

<קריאה: של מצלאווי.

אורלי לוי אבקסיס: נכון.

אורלי לוי אבקסיס: מתוך הדירות האלו יש שתי דירות כאשר בדירה אחת לצערנו הרב נפטרה, וזה מחדד את האבסורד.

אורלי לוי אבקסיס: לפעמים אומרים לממתינים בתור - כי מי שנכנס לדיור הציבורי, מן הסתם נשאר בו – שאם מישהו ילך לעולמו, תקבלו דירה.

אורלי לוי אבקסיס: אנחנו צריכים להתפלל שדיירי הדיור הציבורי ילכו לעולמם כדי שיתפנה לנו משהו?

אורלי לוי אבקסיס: זה מטורף.

אורלי לוי אבקסיס: אנחנו כאן בדרום ועמורה?

אורלי לוי אבקסיס: אדוני היושב ראש, אני מקווה מאוד שתשתפו אתנו פעולה.

אורלי לוי אבקסיס: אנחנו נתחיל להביא לכאן, כמו שאמר חבר הכנסת שמולי, נושא נושא, משפחה משפחה, ונראה איך נוכל להישאר אדישים למצב.

אורלי לוי אבקסיס: אנחנו נציף את הוועדה הזאת כי זה תפקידה.

אורלי לוי אבקסיס: אני מבקשת ממך אדוני היושב ראש, אל תיתן לדברים להתמסמס.

אורלי לוי אבקסיס: יש תקציב בפתח, לוועדה יש כוח, תשתמש בו בתבונה כדי להביא לפתרון העוולה הזאת.

אורלי לוי אבקסיס: הסיפור של מזל לא יכול לחזור על עצמו ואסור שמראות כאלה יחזרו על עצמם.

אורלי לוי אבקסיס: שוב אני רוצה לדבר על נושא הפינויים.

אורלי לוי אבקסיס: אתמול התבשרנו, מצד אחד הבטיחו לנו שלא יהיו בינתיים פינויים מהדיור הציבורי אבל אתמול משפחה מאשקלון אם אינני טועה קיבלה צו פינוי.

אורלי לוי אבקסיס: אני רוצה לקבל על זה הסברים ולדעת במה מדובר.

אורלי לוי אבקסיס: אם יהיו לי עוד הערות בהמשך, אעיר אותן.

אורלי לוי אבקסיס: תודה.

אלי אלאלוף: תודה.

אלי אלאלוף: חבר הכנסת אילן גילאון.

אילן גילאון: דיברו חברי הצעירים ואמרו בדיוק את הדברים.

אילן גילאון: גברת אראמי, קודם כל אני רוצה לבקש סליחה.

אילן גילאון: אנחנו מבקשים סליחה ממך על שבכלל הצטרכת להגיע לכאן.

אילן גילאון: את יודעת, אתמול דיברו כאן על התחדשות עירונית ומישהו אמר אולי התחדשות אנושית ואני אומר אולי התיישנות אנושית משום שההתחדשות הזאת היא מדיניות של אנשים שהם לא בני אדם.

אילן גילאון: פעם היה מקובל שקורת גג היא באחריות המדינה בכל מקרה ולא היו שואלים את הבן אדם ולא היו מבקשים ממנו, אבל הדברים שאנחנו אומרים כאן חייבים להיות קונקרטיים לפתרון שלך ולשם הם צריכים להוביל.

אילן גילאון: אנחנו צריכים כרגע לעשות מה שנקרא מבוא לכוונות הטובות.

אילן גילאון: אני יודע שלשר הבינוי יש כוונות טובות ואין לי ספק בכך, אבל מה שקורה בשלב המעבר זה שבינתיים לאנשים אין פתרון.

אילן גילאון: כאשר אצלי דופק ילד בדלת ואומר לי שהוא רעב, אני לא מספר לו את כל התחלואים של החברה ואיך עושים את המהפכה, אלא אני הולך ואורז לו סנדביץ'.

אילן גילאון: זה מה שכרגע צריכה גברת אראמי.

אילן גילאון: היא צריכה פתרון ויאמרו למה היא, כי היא התפרסמה?

אילן גילאון: היא וכל מי שיבוא אחריה וכל מי שיבוא לכאן.

אילן גילאון: אורלי, כנראה אין דרך אחרת אלא לפתור את זה נקודתית, משפחה משפחה.

אילן גילאון: אני מבקש ממך, כולנו מבקשים ממך, אנחנו נחתום על הפנייה הזאת כולנו, ואתה עם החיבור שלך לשר הבינוי, אנחנו חייבים פתרון מעל עמידר, שתהיה חברה משכנת או עמידר גינדי או מה שלא תהיה, זה לא מעניין אותי איך שקוראים לה.

אילן גילאון: היא צריכה קורת גג לה ולילדים שלה ואת זה צריך לפתור במיידי במצב חירום.

אילן גילאון: תראו מה קורה.

אילן גילאון: אם היית נתקעת בקטמנדו מיד היו באים לחלץ אותך כי יש בזה הרבה פוזה.

אילן גילאון: אצלנו כל דבר עושים בפוזה.

אילן גילאון: מצילים את האתיופים, מביאים אותם לכאן, מעיפים אותם אחורנית.

אילן גילאון: כך אנחנו עובדים בכל הדברים אבל כאן זה פתרון רציני ומתמשך וכאן הפתרון הזה נקרא בסופו של דבר, בשורה האחרונה, קורת גג מכובדת לגברת אראמי מזל במקום שיש לה ובמקום שישנן דירות.

אילן גילאון: אנחנו יודעים את כל זה.

אילן גילאון: עם נציג עמידר ובלי נציג עמידר.

אילן גילאון: אורלי, כאן זה לא סדום ועמורה, אבל סדום זה בטח.

אלי אלאלוף: הצטרף אלינו חבר הכנסת מאיר כהן.

אלי אלאלוף: חבר הכנסת דב חנין, בבקשה.

דב חנין: תודה אדוני היושב ראש.

דב חנין: חברתי וחבריי הציגו בצורה מדויקת את התמונה שהיא לא רק קשה אלא היא בלתי אפשרית בה נמצאים דיירי הדיור הציבורי ואת המקרה של מזל שהוא מקרה מבחן.

דב חנין: אני לא רוצה לחזור על דברים שנאמרו.

דב חנין: אני מצטרף כמובן לכל מילה שנאמרה והיא לחלוטין גם בשמי.

דב חנין: אני רוצה אדוני היושב ראש להפנות את תשומת לבך למכתבו של מר שלמה מנור, מתנדב לטובת גברת אראמי, ותודה לך אדוני גם על המידע שאתה הצגת בפנינו, ומכל המכתב הזה שהוא מכתב מאוד קשה אני רוצה להפנות את תשומת לבך לארבע מלים שהן משקפות עוד היבט אחד של הבעיה.

דב חנין: מדובר על דירות, כן יש דירות, איזה דירות, איזה פתרונות קיימים וכדומה אבל ההתנהלות, כותב לנו מר מנור, היא כמו – ארבע מלים – שירות חשאי וחוסר שקיפות.

דב חנין: הזכירה קודם חברת הכנסת אורלי לוי אבקסיס את שתי ההצעות שלנו שנמצאות היום בפני ועדת שרים לענייני חקיקה שכבר העברנו אותן עם כל הקושי בקריאה טרומית ובקריאה ראשונה.

<וילמה מאור: לצערי בסופו של דבר זה עבר לוועדת הכלכלה.

<וילמה מאור: נאלצנו להעביר את זה לוועדת הכלכלה.

אלי אלאלוף: אי אפשר לשנות את זה?

אורלי לוי אבקסיס: נלחמנו על זה עד לשבוע האחרון של הכנסת.

<וילמה מאור: העברנו את זה לוועדת הכלכלה כדי להעביר.

אורלי לוי אבקסיס: נכון.

<וילמה מאור: בהחלת דין רציפות התקנון מחייב שהצעת החוק תעבור לוועדה שדנה בה בקריאה הראשונה.

אלי אלאלוף: אין שום חריג?

<וילמה מאור: אין.

<וילמה מאור: אפשר אחרי להעביר את זה אלינו.

אלי אלאלוף: אחרי דין רציפות.

<וילמה מאור: אחרי דין רציפות, אחרי שזה עובר לוועדת הכלכלה, אפשר אז לעשות מהלך שיעביר את ההצעה לכאן.

אלי אלאלוף: איציק שמולי, יש לך תפקיד כאן.

אלי אלאלוף: תגיד ליושב ראש ועדת הכלכלה להעביר את ההצעה אלינו לטיפול.

דב חנין: אנחנו לא מתערבים בשאלות גדולות כמו באיזו ועדה זה יידון.

דב חנין: אנחנו מנסים קודם כל להעביר את החוק.

אילן גילאון: לא חוקרים במופלא מאתנו.

דב חנין: בדיוק.

אלי אלאלוף: אני יכול להתחייב על מה שקורה בוועדה הזאת.

דב חנין: אני רוצה לומר לך מה ההקשר שלנו.

דב חנין: אני מדבר כרגע על נושא השקיפות בדיור הציבורי, כדי שלא תהיה התנהלות של שירות חשאי וחוסר שקיפות.

דב חנין: בנושא הזה אני חייב לומר לך ששר השיכון ומשרד השיכון תומכים.

אורלי לוי אבקסיס: נכון.

דב חנין: הם תומכים גם בסיוע ריאלי בשכר דירה.

דב חנין: הם תומכים כי אנשי המקצוע מבינים שאם תהיה שקיפות, זה לא רק נכון חברתית וזה לא רק צודק יותר אלא זה גם נכון כלכלית כי מערכת שקופה מתנהלת נכון יותר.

דב חנין: אפילו שר האוצר, אתה יודע, קשה להגיד דברים טובים על שר אוצר בנושאים חברתיים, אבל במקרה הזה גם שר האוצר תומך.

אורלי לוי אבקסיס: נכון.

דב חנין: והנה זה מגיע לוועדת שרים לענייני חקיקה.

אלי אלאלוף: הדברים הרעים שאתה רוצה להגיד על שר האוצר, זה בעבר.

דב חנין: כנראה.

אילן גילאון: הנוכחי לפחות תומך.

דב חנין: אני מקווה.

אילן גילאון: התוצאה היא אותה תוצאה, אבל השר הזה לפחות תומך.

דב חנין: אני אומר לך אדוני היושב ראש, וכאן אני מבקש את עזרתך, שמגיע נושא כזה לוועדת שרים לענייני חקיקה והוא לא עובר.

דב חנין: למה הוא לא עובר?

דב חנין: בגלל שיקולים פוליטיים, קואליציה-אופוזיציה.

דב חנין: אני בעצמי לא מצליח להבין.

דב חנין: חברת הכנסת לוי אבקסיס היום באופוזיציה ואולי צריך להעניש אותה כי היא באופוזיציה אבל למה צריך להעניש את הדיירים?

דב חנין: אם היא הייתה צריכה שקיפות בדיור הציבורי, אתה יכול להגיד שאנחנו לא ניתן לה, אבל כיוון שנדמה לי שחברת הכנסת לוי אבקסיס כרגע לפחות לא גרה בדיור הציבורי, למה אתם מענישים אותם?

דב חנין: למה אתם מענישים אותם?

דב חנין: לכן אני אומר לך אדוני היושב ראש שאת הדברים האלה אני חושב שצריך במלוא החומרה גם על שולחן הנהלת הקואליציה.

דב חנין: אי אפשר שמשרד השיכון תומך, משרד האוצר תומך וכל אנשי המקצוע תומכים אבל עוצרים דברים שהם לטובת בני אדם בגלל שיקולים שהם לא רלוונטיים.

אורלי לוי אבקסיס: נכון.

דב חנין: זאת נקודה ראשונה.

דב חנין: הנקודה השנייה.

דב חנין: הסיפור של מזל, אמר את זה חבר הכנסת שמולי, באמת מדגים בקליפת אגוז איך נראות הבעיות האלה.

דב חנין: אני אומר את זה לך כי אתה עמדת בראש ועדה שהסתכלה במבט רחב על שאלת העוני והנה אתה רואה דוגמה.

דב חנין: נושא הדיור הוא נושא קריטי, הוא נושא גורלי.

דב חנין: בלי קורת גג, אי אפשר אבל זה לא הכול.

דב חנין: יש מערכת של מלכודות – הוצאה לפועל, חובות, איך אפשר להתנהל?

דב חנין: איך אפשר לחיות?

דב חנין: לכן אני חושב, אדוני היושב ראש, שאולי זה אחד האתגרים הגדולים שמונחים לפתחך, לקחת את סוגיית העוני.

דב חנין: יש היום – נדמה לי שאתה מכיר את זה אפילו יותר טוב מאתנו – עבודה מאוד מרשימה שנעשתה על ידי ועדה ציבורית בראשות מר אלי אלאלוף מיודענו.

דב חנין: העבודה, אגב, כוללת התייחסות יפה לנושא הדיור הציבורי.

דב חנין: הוועדה הזאת צריכה לקחת את עצמה, גם, בנוסף לכל המשימות הרבות האחרות שיש בפניך, כצוות יישום כדי שלא יהיה מצב שכל אותן מסקנות של ועדה ציבורית שמונתה על ידי שרי הממשלה הקודמת ילכו לאיבוד בממשלה החדשה.

דב חנין: תודה רבה.

אלי אלאלוף: תודה.

אלי אלאלוף: הייתי יכול ברצף - וגם כעמדה אישית כי במקרה אני אלי אלאלוף – לדבר אבל אני אעשה את זה במסגרת הסיכום.

אלי אלאלוף: אני מזדהה עם כל הדברים שנאמרו.

אלי אלאלוף: תרשי לי, הנוכחות של החברים כאן מביעה את הרצינות ואת הכבוד שרוחשים לך, גברת מזל אראמי, לך ולמשפחה ולילדים שלך.

אלי אלאלוף: אבל מדי פעם, כדי לצאת מהמתח, עושים הומור.

אלי אלאלוף: זה הפתרון היהודי שאני מקווה לכל אזרחי המדינה שבכאב גם קצת נצחק אבל זה לא מחוסר כבוד חס וחלילה.

אלי אלאלוף: אני פונה כאן לנציג משרד השיכון, רונן כהן, שאני מאוד מכבד ומודה על אומץ הלב האישי והציבורי שהביא אותך לדיון בזמן.

אלי אלאלוף: משפחת אראמי עומדת בכל הקריטריונים החמורים ביותר לזכאות לדיור.

אלי אלאלוף: היא שייכת לקבוצה והיא בתור של עשר שנים.

אלי אלאלוף: שש נפשות, אימא עובדת במשרה מלאה.

אלי אלאלוף: בדוח של העוני גילינו ששני חצאי משרות, זה לא מאפשר זכאות לדיור ציבורי אלא צריך לעבוד במשרה מלאה.

אורלי לוי אבקסיס: או 24 חודשים על הבטחת הכנסה.

אלי אלאלוף: דיברתי על היקף המשרה.

אלי אלאלוף: אני מעריך כל מילה שאמרת.

אלי אלאלוף: את עובדת במשרה מלאה ומנקה מדרגות.

אלי אלאלוף: זה ודאי לא קל לך וכאן אני מצטרף לדברי החברים שאומרים שאנחנו כואבים את זה אתך.

אלי אלאלוף: גברת אראמי נמצאת בעיר בה יש דיור ציבורי פנוי ויש שמונה דירות, בזמן שבאותה עיר רק תשע משפחות מחכות בתור.

אלי אלאלוף: קואורלציה אפשרית מידית - יש דיור ויש משפחות באותו מספר.

אלי אלאלוף: אני אומר רק משפט אחד מדוח העוני.

אלי אלאלוף: מה שמדרדר לעוני, וזה בטוח, וזה הדבר היחיד שאפשר להגיד עליו, זה הדיור.

אלי אלאלוף: ברגע שמשפחה נכנסת לבעיות דיור, מיד היא מדרדרת לעוני ומדרדרת לעוני, זה אומר שזה לא רק כלכלית – לא במקרה שאלתי אותך על בתי הספר – אלא זה גם חינוכית וגם חברתית וזאת גם הדרה של המשפחה.

אלי אלאלוף: ודאי שהיא מתביישת.

אלי אלאלוף: את מי תזמין הילדה אליה הביתה?

אורלי לוי אבקסיס: יש גם ילדים מתבגרים.

אלי אלאלוף: זאת הדרה מטורפת.

אלי אלאלוף: אלה כל הפרמטרים שבדקנו בדוח העוני שמראים שהדיור הוא הסיבה המרכזית להידרדרות לעוני.

מאיר כהן: שאלה אחת.

מאיר כהן: כמה דירות פנויות יש לעמידר בקריית אונו?

אלי אלאלוף: שמונה.

מאיר כהן: כמה דירות יש שהן לא משופצות נניח?

מאיר כהן: יש דירות שהן לא משופצות?

<וילמה מאור: נציג עמידר בחר לא להגיע לדיון.

אורלי לוי אבקסיס: עמידר לא הגיעו אבל הם יודעים להגיע לשכנע חברי כנסת להפוך אותם לחברה יזמית.

דב חנין: הם כבר עוסקים ביזמות אבל לא בעניינים האלה.

אורלי לוי אבקסיס: לכן הורידו את השיכון ממשרד הבינוי והשיכון.

אורלי לוי אבקסיס: לא מתעסקים עם אנשים.

אורלי לוי אבקסיס: כץ לא רוצה להתעסק אתם.

אורלי לוי אבקסיס: הוא רוצה להפוך להיות חברה קבלנית.

אלי אלאלוף: אני רוצה להזמין את נציג משרד השיכון מר רונן כהן לומר את דבריו.

אלי אלאלוף: לפני כן אני רוצה לציין שבאמת הדיור הוא מפתח לחיים הנורמליים וגם לא בכל מקום.

אלי אלאלוף: אני חייב להגיד שאני לא יודע אם הספקתם אבל אני קיבלתי את כל הנתונים לגבי הדיור הציבורי הקיים, הפנוי והחסר ואת כל זה קיבלנו ממשרד השיכון.

אלי אלאלוף: זה אומר שהם מוכנים להעביר בשקיפות מלאה את הנתונים ויש לכם כאן נתונים פר ישוב, פר גודל משפחה.

אורלי לוי אבקסיס: בקדנציה שעברה היינו צריכים להיות בלשים כדי למצוא ולקבל את הנתונים האלה.

אלי אלאלוף: מחלחלת כאן רוח המפקד.

<קריאה: גלנט הביא את זה למצב הזה.

<קריאה: אני ישבתי אתו ואמרתי לו בדיוק מה לעשות.

אלי אלאלוף: טוב מאוד.

אלי אלאלוף: תודה.

אלי אלאלוף: אני מעביר את רשות הדיבור למר רונן כהן ממשרד הבינוי.

<רונן כהן: תודה רבה.

<רונן כהן: אני סמנכ"ל וראש מינהל הסיוע בדיור.

<רונן כהן: רק כאמירה כללית אומר שאני לא איש של מצגות ואתה לא תשמע ממני מצגות ולא תשמע ממני הצהרות.

<רונן כהן: גם אם אני מאוד רוצה, אין לי את הכישרון הזה.

<רונן כהן: אני איש קרב חפירות, שוחות, שוחה שוחה ומשפחה משפחה.

<רונן כהן: אני מסכים שהסיפור של משפחת אראמי הוא סיפור מאפיין.

<רונן כהן: זה סיפור שמאפיין מאות משפחות.

<רונן כהן: הנתונים קיימים ואתם תראו אותם כאן.

<רונן כהן: הסיפור מאפיין מאות משפחות שאינן זכאיות לדיור ציבורי.

<רונן כהן: בסך הכול הפער, ההבדל בין זכאי לדיור ציבורי לזה שאינו זכאי לדיור ציבורי, הוא פער מלאכותי.

<רונן כהן: הוא פער טכני.

<רונן כהן: הוא חייב היה להיות כי בעצם הוא בנוי ממשאבים אבל בסוף משפחת אראמי, יש עוד משפחה כמו משפחת אראמי שהכנסותיהן הן אותן הכנסות, מצבן אותו מצב ובאמת צר לי להגיד לכם שהבעיה היא יותר רחבה אבל את זה אמרנו בוועדת אלאלוף.

<רונן כהן: אנחנו היינו גלויים לחלוטין ושמנו את כל הנתונים כי ראינו בוועדה הזאת הזדמנות קודם כל לספר את הסיפור ושנית, להציג.

<רונן כהן: אני חושב במלוא הצניעות שאנחנו גם נלחמנו שזה יהיה פרק ראשון בדוח.

<רונן כהן: מאוד היה חשוב לנו כי האמנו בזה ואנחנו מאמינים שזה בסיס וזה מפתח.

<רונן כהן: אני רוצה לדבר עכשיו על המשפחה.

<רונן כהן: קודם כל, הסיפור הזה מאפיין משפחות.

<רונן כהן: המשפחה מודעת לכך שהיא מקום ראשון בתור ולא בגלל התערבותנו.

<רונן כהן: אנחנו מתרחקים מהתערבות.

<רונן כהן: היא במקום הראשון בזכות עצמה ובזכות הנתונים שלה.

<רונן כהן: המשפחה יודעת זאת.

<קרמן אלמקייס: היא הייתה במקום הראשון אבל לא עכשיו.

<רונן כהן: היא במקום הראשון בתור.

<רונן כהן: היא יודעת שמחפשים עבורה דירה.

אורלי לוי אבקסיס: מה לגבי הדירות בפרויקט פינוי-בינוי?

<רונן כהן: דקה.

<רונן כהן: היא יודעת שמחפשים עבורה דירה.

אילן גילאון: מה זה אנחנו רחוקים מהתערבות?

אילן גילאון: להיפך, אנחנו מצפים שאתם תתערבו.

<רונן כהן: לא.

<רונן כהן: אנחנו רחוקים מלסדר את התור מחדש.

אורלי לוי אבקסיס: מניפולציה בתור.

<קרמן אלמקייס: רק מעבירים מישהו שיהיה לפניה.

<רונן כהן: אני בן אדם אמיץ אבל יש דברים שאני לא עושה.

<רונן כהן: אני לא מתעסק בתור.

<רונן כהן: יש תור, יש נתונים.

אורלי לוי אבקסיס: זה לא משנה.

אורלי לוי אבקסיס: היא שנים במקום הראשון, כך שגם אם היא במקום הראשון או במקום העשרים, זה לא משנה לה.

<רונן כהן: מה שחשוב, זאת השורה התחתונה.

אילן גילאון: זה שהיא ראשונה בתור, זה לא מזכה אותה בשום דבר.

<רונן כהן: בשורה התחתונה היא מקום ראשון בתור.

<רונן כהן: עכשיו, בעת הזו, מחפשים לה דירה ומחפשים לעוד מאות אנשים דירה.

<רונן כהן: זאת אומרת, יש מאות דירות שמחפשים אותן עכשיו.

<רונן כהן: אנחנו לאחרונה הגדלנו את מרחב התמרון של חברת עמידר כדי שתוכל להאיץ את רכישת הדירות.

<רונן כהן: אגב, אני לא הסניגור היחידי של עמידר אבל אני אומר - - -

אילן גילאון: יש דירה?

<רונן כהן: אמרתי לך.

<רונן כהן: מחפשים לה דירה.

אורלי לוי אבקסיס: אתה לא מעודד אותנו.

אורלי לוי אבקסיס: שמונה שנים אתם אומרים שאתם מחפשים לה דירה.

אורלי לוי אבקסיס: מה השתנה עכשיו?

<רונן כהן: לא אמרתי מעולם ומעולם לא שאלתם אותי.

<רונן כהן: מי ששאל אותי – מחפשים לה דירה.

<רונן כהן: שאלו אותי מה קורה אם דירה מפינוי-בינוי מתפנה ואמרנו שכל דירה שמתפנה בפינוי-בינוי נכנסת למלאי והראשון בתור מקבל אותה.

אילן גילאון: אבל יש דירות פנויות.

אילן גילאון: יש לך בקריית אונו דירות פנויות.

<רונן כהן: אין דירות פנויות.

<רונן כהן: אם יש דירה פנויה, היא תקבל אותה.

אילן גילאון: אתה רוצה שנבוא לקריית אונו ונראה לך שיש דירות פנויות?

<רונן כהן: דירה שמוכנה לאכלוס עכשיו?

אילן גילאון: כן.

אילן גילאון: מה זה מוכנה לאכלוס?

אורלי לוי אבקסיס: בדצמבר היא תהיה מוכנה לאכלוס.

אורלי לוי אבקסיס: לפחות תגידו לה שבעוד כמה חודשים והיא תחכה את הכמה חודשים האלה.

<רונן כהן: אני לא רוצה להגיד לה שתחכה לדירה בדצמבר.

<רונן כהן: אם אני אמצא לה דירה עכשיו, לא יותר טוב?

אורלי לוי אבקסיס: מצוין, אבל שנדע מה התאריך האחרון.

אורלי לוי אבקסיס: אם לא נמצא עכשיו, אז בדצמבר מובטחת לה דירה.

<רונן כהן: אין כאן תאריך אחרון.

<רונן כהן: כל דירה שמתפנה, או אם היא נכנסת למלאי, אם היא מתפנה מאדם שפינה אותה ולא עלינו, וחלילה זה לא שאנחנו מאחלים לאנשים, אבל אם מתפנה דירה כתוצאה ממותו של דייר - - -

אילן גילאון: בערך מה המצב?

<רונן כהן: אני אומר לך שוב.

<מזל אראמי: הוא לא יכול לדעת.

<מזל אראמי: לפני ארבעה חודשים הביאו משפחה מגבעת שמואל וזה נעשה מתחת לאף שלי.

אורלי לוי אבקסיס: מדוע מגיעים ועוברים אותה?

אורלי לוי אבקסיס: היא הראשונה בתור.

אורלי לוי אבקסיס: אנחנו נבקש להעביר אלינו את התשובות האלה.

<מזל אראמי: זוג עם שני ילדים קיבלו דירה בת ארבעה חדרים ואני עם שישה ילדים זכאית לארבעה חדרים.

<מזל אראמי: למה הם עקפו אותי בתור?

אורלי לוי אבקסיס: רונן כהן, אני חושבת שתצטרכו להעביר לוועדה תשובות לגבי הנושא שדיירים שגרים בעיר אחרת, בצורה כזו או אחרת, עוברים לעיר אחרת.

אורלי לוי אבקסיס: אני בטוחה שגם מצבם לא טוב כי אם הם זכאים, מצבם לא טוב אבל מדוע מזל אראמי שמחכה למעלה משונה שנים, מקום ראשון בתור, ופתאום איכשהו התור לא זז אבל אחרים מתקדמים ואחרים עוקפים.

אורלי לוי אבקסיס: גם שיטת הכוכביות האלה.

<מזל אראמי: לפני שבעה חודשים הביאו משפחה מאור יהודה, אישה עם שתי בנות.

<שלמה מנור: זה פרויקט יהודה לוי-ש"י עגנון בקריית אונו.

<שלמה מנור: זה היה נקרא פרויקט ישעיהו.

<שלמה מנור: נכנסו שם אנשים שאני לא מבין איך הם נכנסו.

אילן גילאון: אתה מוכן לקחת את נציג משרד השיכון ולהראות לו איפה יש דירה פנויה?

<שלמה מנור: כן.

מאיר כהן: אני אוסיף משהו לדיון.

מאיר כהן: גברת אראמי, אני אוסיף משהו לדיון.

מאיר כהן: עם כל הנחמדות של רונן כהן - - -

<רונן כהן: עוד לא סיימתי את הדברים.

מאיר כהן: רונן, אתה יושב כאן.

מאיר כהן: במשרד השיכון יש קבלת החלטות מהיום למחר בלי שאפילו אתה תדע עליהן.

מאיר כהן: אני אומר לך שכאשר הוועדות הציבוריות והוועדות הלא ציבוריות מקבלות החלטות וחלקן של ההחלטות הן החלטות שערורייתיות, הן עושות את זה מעכשיו למחר.

מאיר כהן: הן לא שואלות.

מאיר כהן: אין לי שם ספק שהסיפור שהיא מספרת כאן אכן קרה בלי שאתה תדע ובלי שאף אחד ידע.

<רונן כהן: אני אבדוק את זה.

מאיר כהן: הוועדה יושבת, רושמת ולמחרת שולחת לאן שצריך, כמו שבמשך שנים – אורלי מכירה את זה – כל משפחה שנתקלה בקשיים בדיור הציבורי, שלחו אותה לצפון ולדרום.

אורלי לוי אבקסיס: לפריפריה.

מאיר כהן: הייתי מתעורר בבוקר בחדרי בעיריית דימונה, שלוש משפחות וכל משפחה עם שבעה-שמונה ילדים עם בעיות רווחה.

מאיר כהן: תקשיב לזה, היושב ראש, לא הבנתי פעם למה הם עושים את זה ואז אחת המשפחות נתנה לי את הפתק שנתנו לה.

מאיר כהן: הסיבה להעברתה לדימונה, מה היה רשום בפתק?

מאיר כהן: חיפשנו להם מקום מתאים לפרופיל המשפחתי.

מאיר כהן: אתם מבינים.

מאיר כהן: מקום מתאים לפרופיל שלהם.

מאיר כהן: הקמתי קול זעקה והלכתי להיפגש עם שר השיכון והוא אמר לי: מאיר, לא ידעתי בחיים שלי שיש דברים כאלה.

מאיר כהן: אני לכן לא מתפלא שגם אתה לא יודע.

מאיר כהן: מה שאתם צריכים לעשות, אמרת שאתה איש של חפירות ולא של מצגות.

<רונן כהן: כך אני מחשיב את עצמי.

מאיר כהן: יפה מאוד.

מאיר כהן: לך ושב בוועדות ותבדוק את התקנון של הוועדות, תבדוק את הרשימות של הוועדות, תבדוק איך הוועדות עובדות, במיוחד הוועדה הציבורית.

מאיר כהן: אני אומר לך שראיתי את זה במו עיני, איך כל מי שעושה רעש, לוקחים אותו מלמטה ושמים אותו למעלה.

מאיר כהן: לכן מוצאים אנשים שיושבים שם בתור חמש ושש שנים.

מאיר כהן: תאמין לי, אני אומר את זה מתוך הכרות אחד לאחד.

מאיר כהן: זה מה שקורה בוועדות ואני לא מאשים אותן.

מאיר כהן: אבל אם אתה אמרת, העדת על עצמך שאתה איש חפירות, תהיה איש חפירות, רד למטה, תפשפש בוועדות, תפשפש במלאי, תבוא לכאן מוכן ואל תגיד שאתה לא יודע מה יש בקריית אונו.

<רונן כהן: זה לא מה שאמרתי.

אלי אלאלוף: הוא לא אמר.

מאיר כהן: אמרת שיכול להיות שזה קרה.

<רונן כהן: לא.

מאיר כהן: סליחה, אמרת שיכול להיות שזה קרה?

<רונן כהן: לכל מה שתגיד, אני מאמין לך אבל אני צריך לבדוק.

<רונן כהן: אני אגיד לך שזה לא קרה?

<רונן כהן: אתה אומר שאתה יודע.

אילן גילאון: לך תבדוק.

אילן גילאון: את זה אני רוצה לשמוע.

<רונן כהן: כשאני בא לכאן, אני בא לכאן בדרך כלל אחרי שאני בודק.

<רונן כהן: אני חוזר ואומר שקודם כל לגבי המשפחה הזאת ועוד משפחות, מאות משפחות, כרגע מחפשים דירה לכל מי שראשון, שני, שלישי וכולי.

מאיר כהן: היא אמרה שלפני שלושה חודשים נכנסה משפחה.

<רונן כהן: אני צריך לבדוק את זה.

<רונן כהן: זה לא צריך להיות.

<רונן כהן: אני אומר לך שהמושג במחשכים הכי מפחיד אותי והכי מדאיג אותי.

<רונן כהן: אני אומר לך שאני מתחייב לבדוק.

אילן גילאון: רונן, אתה יוצא לבדוק?

אילן גילאון: אנחנו באים אתך.

אילן גילאון: באמת, אני רציני.

אילן גילאון: שמע, אני בן אדם שאין לו כוח לתהליכים.

אילן גילאון: אנחנו נבוא אתך ונבדוק דירה דירה בכל מקום.

<רונן כהן: סיכמנו.

<רונן כהן: נעבור דירה דירה.

<רונן כהן: אם זה קיים, אני אשם.

איציק שמולי: רונן, שאלת הבהרה.

איציק שמולי: לא אמרת מהו החסם שמונע אתה הרכישה.

<רונן כהן: התחלתי להגיד שעמידר קיבלה היום מרחב תמרון יותר גדול מבחינת תקרת הרכישות.

<רונן כהן: בסוף אתה רוצה להשיג את מקסימום הדירות באיקס כסף ולפעמים זה יוצר חסם.

<רונן כהן: אתה כל כך רוצה לקנות דירות בזול ולפעמים הכסף נשאר לך בכיס אצלך אבל דירות אין.

איציק שמולי: בכמה השתנה?

<רונן כהן: יש ממש מחירון.

<רונן כהן: הגדלנו את התקרה בכ-18 אחוזים ועשינו מחקר בנדל"ן, מה יש בשוק.

<רונן כהן: עשינו עבודה.

<רונן כהן: פרסמנו וזה אמור להאיץ יותר את קצב רכישת הדירות.

<רונן כהן: תבדקו אותנו.

<רונן כהן: אני סומך עליכם, אתם תעקבו אחרינו.

אלי אלאלוף: תדעו שבשנה שעברה נקנו אך ורק מאה דירות.

אלי אלאלוף: בחודש האחרון נקנו גם מאה דירות.

אלי אלאלוף: תבינו, יש האצה.

אלי אלאלוף: מספיקה?

אלי אלאלוף: לדעתנו כולנו לא.

אלי אלאלוף: זה לא פתר את הבעיה.

מאיר כהן: זה כסף שהיה מיועד לשיפוץ דירות ולקחו אותו.

מאיר כהן: אל תגיד לי לא.

מאיר כהן: בדקתי את זה.

אורלי לוי אבקסיס: עכשיו יש להם קופה חדשה בגלל פרזות, את הקופה הזאת של 135 מיליון שקלים.

<רונן כהן: אין לנו כרגע בעיה של כסף.

איציק שמולי: למה לא קונים דירות?

אלי אלאלוף: מפני שזה עכשיו עניין של כסף.

איציק שמולי: הוא אומר שאין בעיה של כסף.

אלי אלאלוף: כדאי שנכיר גם את הבעיות האמיתיות.

אלי אלאלוף: אם היום אתה בא ומכריז שאתה רוצה מאה דירות במקום מסוים, אתה מקפיץ את המחיר.

אורלי לוי אבקסיס: לא, אתה לא צריך להגיד שאתה רוצה מאה דירות במקום מסוים.

אורלי לוי אבקסיס: אני לא חושבת שיש מאה משפחות בקריית אונו.

אלי אלאלוף: כן נעשה דיון רציני על כל הדיור הציבורי אליו יוזמנו כל האנשים הרלוונטיים, כולל ההיערכות החדשה.

אלי אלאלוף: אני מציע שכאן ננסה להתמקד במשפחת אראמי וננסה לסכם את העניין.

אילן גילאון: הנה, יש כאן כתובות של דירות.

אלי אלאלוף: אתה יכול לסיים בדקה-שתיים?

<רונן כהן: לדעתי סיימתי.

אורלי לוי אבקסיס: יש לי שאלה.

אורלי לוי אבקסיס: אני רוצה הבטחה ממשרד השיכון.

אורלי לוי אבקסיס: מאחר שאנחנו יודעים שיש פרויקט פינוי-בינוי בקריית אונו ושם אמורות להיות שמונה דירות בתוך הבניין החדש.

<מזל אראמי: תשע דירות.

אורלי לוי אבקסיס: תשע דירות

<שלמה מנור: שאול המלך 3.

אורלי לוי אבקסיס: תבטיח לנו שהיה ולא תימצא דירה עד דצמבר, הדירה תהיה שמורה לה.

אורלי לוי אבקסיס: אנחנו נתקלנו בפרויקטים של פינוי-בינוי שברגע שעמידר קיבלה בחזרה את הדירות, אמרו שעכשיו הדירות האל הן דירות יקרות והם יכולים לעשות כאן סחר מכר ומכרו אותן לשוק החופשי.

אורלי לוי אבקסיס: לא שיכנו בהן אנשים.

אורלי לוי אבקסיס: הם אמרו שהפרופיל החברתי המשפחתי שלהם לא מתאים לבניין חדש.

אורלי לוי אבקסיס: זה הזוי, זה לא תקין וזאת חמדנות של עמידר.

אורלי לוי אבקסיס: לכן כאן אל תאשרו לעמידר למכור ולו דירה אחת מתוך הפרויקט פינוי-בינוי הזה ועל זה אנחנו רוצים הבטחה.

<רונן כהן: אני אמרתי את זה.

אורלי לוי אבקסיס: לפרוטוקול.

אלי אלאלוף: הוא מדבר וזה מיד נכנס לפרוטוקול.

<רונן כהן: כל דירה, אם היא נכנסת למלאי כתוצאה מפינויה, אם היא נכנסת למלאי כתוצאה מפינוי-בינוי ולא הייתה משפחה בדירה, בכל מקרה אין משפחה שחוזרת לדירה הזאת - יש משפחות שיוצאות לשיפוץ ואחר כך הדירה הזאת חוזרת אליהם - היא חוזרת למלאי.

אורלי לוי אבקסיס: לא למכירה.

<רונן כהן: לא למכירה.

אילן גילאון: זה מתחיל להיות דיבור סרק.

אילן גילאון: למשפחת אראמי יש דירה?

אילן גילאון: כאן טוענים שאין לה דירה.

אילן גילאון: אל תדברו דיבור כללי.

אילן גילאון: כאן הדיון הוא על גברת אראמי מזל.

<רונן כהן: כל דירה פנויה, כל דירה שתירכש - - -

אילן גילאון: לא, לא כל דירה.

אילן גילאון: היום יש לך דירה?

אילן גילאון: לא.

אילן גילאון: הוא אומר שיש.

<רונן כהן: אנחנו בודקים כל מידע ואני אומר לך.

אורלי לוי אבקסיס: אכן תשע דירות אמורות להיות בדצמבר בפרויקט פינוי-בינוי בקריית אונו.

אורלי לוי אבקסיס: כן או לא?

אילן גילאון: אתם בקריית אונו לפני מספר חודשים שדרגתם דירה ואמרתם שאתם צריכים לשדרג אותה כדי להעלות את המחיר לדיירים.

אלי אלאלוף: אילן, אתה מפריע עכשיו לדיון.

אלי אלאלוף: אני רוצה לתת את רשות הדיבור למלווה של המשפחה, למתנדב הנפלא.

<שלמה מנור: אני רב סרן במילואים בחיל הנדסה, כך שחפירות מתאים לי.

<שלמה מנור: אני התנדבתי לטובת מזל במסגרת עמותת ליונס בקריית אונו.

<שלמה מנור: אני מלווה אותה שישה חודשים שאלה שבעת מדורי גיהינום.

<שלמה מנור: האוהל של מזל נמצא בחזית של בניין, קצת בצד הבניין, שנקרא פרויקט שאול המלך 3.

<שלמה מנור: אני בדקתי, הוצאתי בנסח טאבו את כל הדירות של משרד השיכון ושל מינהל מקרקעי ישראל ויש לי גוש וחלקה.

<שלמה מנור: יש שם תשע דירות בבניין מתוכן שתי דירות שם אחד נפטר ואחד לא יחזור בגלל ההוצאות.

<שלמה מנור: אפילו ראש עיריית קריית אונו ישראל גל לא מסוגל לקבל אינפורמציה מעמידר.

<שלמה מנור: הוא פנה ולא מוסרים לו אינפורמציה.

<שלמה מנור: באותו פרויקט יש אדם בודד, ערירי, שחייב לעמידר 14 אלף שקלים, זה נקרא שאול המלך 11, דירה מספר 4 אם אני לא טועה.

<שלמה מנור: הוא חייב כסף לעמידר.

<שלמה מנור: הוא חי שם כמו מלך בדירת ארבעה חדרים.

<שלמה מנור: רצו להציע לו דיור מוגן, איש עם בעיות בריאות, ואף אחד לא מוציא אותו.

<שלמה מנור: הוא חוגג שם.

<שלמה מנור: הוא יכול להביא את בני משפחתו, את מי שלא זכאי וכולי.

אורלי לוי אבקסיס: אנחנו לא מדברים עכשיו על פינוי דיירים כדי להכניס אחרים.

<שלמה מנור: בשאול המלך יש שתי דירות ריקות.

<רונן כהן: היא בבנייה או לאכלוס?

<שלמה מנור: היא בבנייה.

אורלי לוי אבקסיס: היא תהיה מוכנה בדצמבר.

<רונן כהן: אתה רוצה שנפסיק לחפש לה עכשיו דירה?

<שלמה מנור: לא.

<רונן כהן: אני מסרתי את כל האופציות.

<רונן כהן: אם יש משהו שחסר כאן, תגידו.

<רונן כהן: כל דירה לרכישה, כל דירה מתפנה וכל דירה שחוזרת.

<שלמה מנור: אני רוצה להשלים את הדברים.

<שלמה מנור: אני רוצה שנעבוד ביחד ולא אחד מול השני.

<שלמה מנור: בדקתי עם הקבלן מצלאווי ואכן הוא אימת לי ששתי הדירות קיימות.

<שלמה מנור: הוא לא נתן את מספרי הדירות המדויקים אבל זאת אחת מתשעת הדירות שקיימות שם.

<שלמה מנור: יש דירה נוספת ברחוב שלמה המלך 11 והיא אטומה עם בלוקים שמאחוריה נבנה פרויקט שנקרא בינוי-פינוי של חברת תדהר.

<שלמה מנור: מול הדירה הזאת תהיה דירת ארבעה חדרים, שלושה וחצי חדרים.

אורלי לוי אבקסיס: גם של המדינה?

<שלמה מנור: גם של המדינה.

<שלמה מנור: היא אטומה עם בלוקים ולא נותנים להכניס שמא יפלשו אליה.

<שלמה מנור: אני צילמתי אותה ויש לי את הכול מתועד.

אילן גילאון: עצור.

אילן גילאון: מה עם הדירה הזאת?

<מזל אראמי: זאת דירת שני חדרים.

<מזל אראמי: אני אמרתי שבמצבי אני מוכנה לקבל אפילו חדר.

אורלי לוי אבקסיס: עד שתהיה דירה מתאימה.

<מזל אראמי: אני אמרתי שבמצבי כרגע אני מוכנה לקבל אפילו באופן זמני חדר.

<מזל אראמי: אני אמרתי על הבית הזה ואמרו לי שהבית הזה, זהו, אף אחד לא יכול להיכנס לגור בו, אנחנו סגרנו אותו, זהו.

<מזל אראמי: אמרתי, אין בעיה, תורידו את הבלוקים ותנו לי להיכנס.

<רונן כהן: עצור בדירה הזאת.

<רונן כהן: לא צריך מבחר.

<רונן כהן: למה לא?

<רונן כהן: אני מודיע לך שאם יש דבר כזה - - -

איציק שמולי: לא שומעים.

<רונן כהן: אני אישית מחר הולך והורס את הבלוקים ומשפץ את הדירה.

אורלי לוי אבקסיס: אבל כפתרון ביניים עד שתימצא הדירה המתאימה לה.

<רונן כהן: אתם חושבים שאנחנו עובדים על אנשים?

אורלי לוי אבקסיס: לא.

אורלי לוי אבקסיס: אנחנו אומרים שזה פתרון ביניים.

<רונן כהן: לא יהיה מצב שדירה תהיה אטומה בבלוקים.

אילן גילאון: סלח לי, לא הבנתי את התשובה שלך.

אילן גילאון: זה קיים?

אורלי לוי אבקסיס: זה קיים.

אילן גילאון: אתה בדקת?

<רונן כהן: לא מכיר.

אלי אלאלוף: אני מאוד חושש שהדיון הזה לא יהיה פורה למשפחת מזל אראמי.

אילן גילאון: לא, הוא יהיה פורה.

אלי אלאלוף: חבריי חברי הכנסת, תתאפקו ותנו לענות או שאנחנו נסיים בעוד עשר דקות את הישיבה ושום דבר לא קורה.

אלי אלאלוף: חבל.

אלי אלאלוף: תאמין לי שאותו חשש שיש לך, קיים גם אצלי.

<שלמה מנור: אני צילמתי גם את הבניין בשאול המלך והכול מתועד ומופיע אצלי בטלפון.

<שלמה מנור: בנוסף, אני כמתווך, פניתי, למעשה התגייסתי לטובת העניין כמתווך, למצוא למזל דירה.

<שלמה מנור: זרקו אותי מהמדרגות.

<שלמה מנור: אמרתי שאני אמצא דירה בעמידר.

<שלמה מנור: נרשמתי כמתווך בעמידר, הצעתי להם לא פחות מעשר דירות.

<שלמה מנור: על מה הם פסלו את הדירות?

<שלמה מנור: הם אומרים שהמטרז' בטאבו כפי שרשום בטאבו, שזה נטו, לא תואם את המטרז' בארנונה ואז כאילו יש הגדלה של הדירה והם כאילו צריכים לעשות איזושהי פעולה משפטית.

<שלמה מנור: דיברתי עם עורכי דין והם אומרים שזה הזוי.

<שלמה מנור: את הטאבו זה בכלל לא מעניין, המטרז', אלא מעניינות זכויות הקניין שיש על הדירה.

<שלמה מנור: הצעתי להם ארבע-חמש דירות שראיתי אותן אישית ואמרתי להם שיבואו לראות אותם.

<שלמה מנור: אני בקשר עם שני קניינים של עמידר בשאול המלך 39 בתל אביב, ואמרתי להם שיבואו לראות את הדירה.

<שלמה מנור: הם פסלו אותה וזרקו אותי מהמדרגות.

<שלמה מנור: גם לא מוסרים לי אינפורמציה, לא משתפים אתי פעולה.

אורלי לוי אבקסיס: אתה מצאת דירות מתאימות?

<שלמה מנור: ארבעה חדרים שמתאימה לה.

<קרמן אלמקייס: הוא נרשם בעמידר כמתווך.

<עידו ז'ולטי: אני מנהל אגף הרווחה בקריית אונו.

<עידו ז'ולטי: אני תופס את הרווחה כחדר מיון קדמי.

<עידו ז'ולטי: בא תושב עם בעיה וזה כמו חדר מיון.

<עידו ז'ולטי: אנחנו עוזרים לו בכלים שמשרד הרווחה נותן לנו.

<עידו ז'ולטי: כשבאה אלי אפרת העובדת ואומרת לי שמזל פותחת אוהל, אני מסתכל לשמים.

<עידו ז'ולטי: אין לנו איך לעזור לה.

<עידו ז'ולטי: הלכנו לראש העיר, חיפשנו והשגנו לה אולי לחודש-חודשיים, דיברו עם בעל הבית שם היא מתגוררת כדי שקצת יעכב את הפינוי אבל אין לנו כלים.

<עידו ז'ולטי: זה כמו שמישהו בא לחדר מיון, נכנס פצוע ויוצא פצוע.

<עידו ז'ולטי: אין לנו כלים ואנחנו כרווחה מאוד מתוסכלים מזה.

<עידו ז'ולטי: אנחנו כמובן תומכים במאבק שלה ומחכים לפתרון גם למזל וגם לעוד אנשים.

אורלי לוי אבקסיס: האמת היא שכל פעם שמפנים את דיירי הדיור הציבורי למחלקת רווחה, זה פשוט רק למסמס ומבזבזים זמן.

אלי אלאלוף: את רואה למה צריך להקים את מה שכתבנו בדוח שאושר על ידי מאיר?

אלי אלאלוף: זה בדיוק מה שכתבנו.

אורלי לוי אבקסיס: מבזבזים את הזמן של המשפחות הזכאיות כי למחלקת הרווחה אין שום כלי שקשור לדיור.

אורלי לוי אבקסיס: אחד כך הם המגן האנושי והם אלו שחוטפים.

<מזל אראמי: כל הילדים שלי מטופלים ברווחה טיפולים רגשיים.

אילן גילאון: מי שיש לו תסכולים, שיגיד לנו.

<מזל אראמי: הכול מהרווחה.

<מזל אראמי: נעליים, בגדים, הכול.

<שלמה מנור: אני רוצה לציין שאנחנו מביאים למזל אוכל ובגדים.

אלי אלאלוף: אי אפשר להודות לך.

אלי אלאלוף: אני אומר לך ולכל מי שעוזר במקרה כי אתם מצילים את הכבוד של המדינה ומסתירים את הבושה שלנו, של כולנו.

אלי אלאלוף: נציגת משרד הרווחה, אני הייתי רוצה לנסות להתייחס לבעיות שחיה בהן היום מזל.

אלי אלאלוף: האם אתם יכולים להתמודד או יש לכם פתרונות להתמודד גם עם בעיות העבר שנגרמו מהמצב של הדיור שלה?

אלי אלאלוף: תציגי את עצמך.

<מריה פודגייצקי: מפקחת ארצית פרט ומשפחה וטיפול בדרי רחוב בפרט.

<מריה פודגייצקי: זה התחום עליו אני אחראית.

<מריה פודגייצקי: הדיון הוא דיון סופר חשוב כי אני פוגשת על בסיס יומי את המצוקות שנגרמות לאנשים שאין להם דיור.

<מריה פודגייצקי: אמרתם משהו שמאוד חידד את זה.

<מריה פודגייצקי: נושא של דיור מכניס לדעתי בכלל את מדינה למעגל העוני ולא רק את האנשים.

<מריה פודגייצקי: זה משהו שממנו זה מתחיל ואליו זה מתגלגל.

אלי אלאלוף: בואי ננסה להיות ספציפיים למקרה.

<מריה פודגייצקי: אני רוצה להגיד לך שמשרד הרווחה בבחינת גבולות הגזרה שלו, כל יום מחדש דן איפה זה מתחיל ואיפה זה מסתיים.

<מריה פודגייצקי: בעצם, כמו שנאמר כאן, ואני מתייחסת ספציפית למקרה, אבל תאמין לי, זה לא מקרה אחד - - -

אלי אלאלוף: הרצאה על הרווחה, לא עכשיו.

אלי אלאלוף: יש לה בעיה של חובות, של חשבונות מעוקלים.

אלי אלאלוף: מה עושים בשבילה בנושא?

<מריה פודגייצקי: עובדים סוציאליים מקדמים את כל הנושא של מיצוי זכויות.

<עידו ז'ולטי: זאת לא סיסמה.

<עידו ז'ולטי: זה מה שיש להם לעשות.

מאיר כהן: משרד הרווחה יכול להיות משרד השיכון?

אלי אלאלוף: לא.

מאיר כהן: אין להם כלום.

מאיר כהן: חוץ מתסכול אין להם כלום.

מאיר כהן: מה הם יכולים לתת?

מאיר כהן: סל מזון ושכירות לשלושה חודשים.

<קרמן אלמקייס: טיפולים לילדים, מועדוניות, נעליים, חוגים.

אלי אלאלוף: מקבלים את זה?

<קרמן אלמקייס: היא מקבלת טיפולים רגשיים ומועדוניות.

אלי אלאלוף: אני מודה שלאור ההצגה מאוד כואבת של משפחת אראמי – אני מודה לחברים שהביאו את זה לדיון – ביקשתי בתחילת הדיון לבדוק את עמדת שר השיכון.

אלי אלאלוף: הוא שיגר לנו את העוזר האישי שלו שיש לו הודעה בנושא הזה.

אלי אלאלוף: אני בטוח שאני אנזוף בעמידר בשם כולנו.

<ליעד אילני: אני רוצה לומר למזל שהשר עודכן לגבי המקרה.

<ליעד אילני: הוא הנחה אותי – עוד לא הספקתי לדבר עם רונן – לתת לו דיווח שבועי, פעם בשבוע, על ההתקדמות לגבי רכישת הדירה והוא יעקוב אחרי זה באופן אישי.

<ליעד אילני: מעבר לזה, אני אשמח בסיום הדיון לתת לך את מספר הטלפון האישי שלי ונהיה בקשר ישיר.

<ליעד אילני: כמובן מה שחשוב זאת התשובה למזל אבל נשמעו כאן עוד כמה דברים בנוגע לעמידר ואני יכול להבטיח לכם שהם יועברו לשר ויטופלו.

אלי אלאלוף: הוועדה תקבל דיווח.

אלי אלאלוף: יפה.

אלי אלאלוף: אני באמת מודה לך.

אילן גילאון: אדוני, הערה.

אילן גילאון: דבר הכי פרקטי הוא שהיום עד שהשר יעקוב וכולי, שאתה תלך לבדיקה יחד אתם.

אילן גילאון: אני מוכן להצטרף לדבר הזה.

אלי אלאלוף: תרשו לסכם את הדיון.

אלי אלאלוף: אנחנו התכנסנו כאן היום כדי לדון במיוחד במצב של משפחת אראמי ואני נכנס לשלב הסיכום, ברשותכם.

אלי אלאלוף: אנחנו קודם כל רושמים בפנינו את הודעת השר שהוא ימשיך במעקב ונקבל דיווח.

אלי אלאלוף: כל דיווח שיימסר לשר, נבקש מעוזרו להעביר גם אלינו כוועדה.

אלי אלאלוף: אני מבקש לנזוף בצורה חמורה ביותר וממליץ לכל חבריי חברי הכנסת לא להיפגש יותר עם חברת עמידר עד שנקבל כתב התנצלות שלה על פגיעה בכבוד הכנסת היום.

מאיר כהן: אתה משגר את זה אדוני היושב ראש?

אלי אלאלוף: כן.

אלי אלאלוף: ודאי.

מיקי רוזנטל: אתה יכול לשגר את זה גם בשמי.

מיקי רוזנטל: בשם כולם.

מאיר כהן: בשם כולנו.

אלי אלאלוף: בשם הוועדה נעשה הכול כדי להעביר דין רציפות את החוקים שנתקעו בשלב זה בוועדת השרים לענייני חקיקה.

אלי אלאלוף: אנחנו נבקש שהדיונים על דין הרציפות יתקיימו כאן בוועדה כי אנחנו רוצים לקיים אותם.

אלי אלאלוף: מיד אחרי הפגרה אנחנו נארגן את זה בצורה הכי מסודרת ונקיים דיון רחב על כל נושא הדיור הציבורי וכל חבר שרוצה להשתתף בדיון הזה, בהכנת הדיון הזה – אני הייתי מקדיש לזה מספר שעות – יוכל לעשות זאת.

אלי אלאלוף: אני חייב לציין שבדוח העוני יש הרבה פתרונות שסופקו לנו, כפי שאמר רונן כהן, על ידי משרד השיכון כולל נושא של שכר דירה ויש שם פתרונות.

אלי אלאלוף: אם אני לא טועה, הסכמתם להגדיל לכאלפיים משפחות שכר דירה עד 4,000 שקלים.

אלי אלאלוף: תעשו את זה.

אלי אלאלוף: חפשו דרך לפתרון הנושא הזה ושזה יהיה רטרואקטיבי.

אלי אלאלוף: המשפחה ב-1,500 שקלים או ב-1,700 שקלים שהיא מקבלת, לא יכולה לשכור דירה.

<וילמה מאור: עכשיו 3,000 שקלים.

אלי אלאלוף: תנסו לתקן ולהביא פתרונות.

אלי אלאלוף: למרות שבאמת חבר הכנסת וחברי האישי מאיר כהן יודע את הנתונים, אני חושב שהיכולות של משרד הרווחה חייבות להתבטא בעיקר לגבי חובות העבר שרובצים היום על המשפחה בגלל מצב הדיור וגם משרד השיכון צריך לבדוק את זה ולראות אם יש לו פתרונות.

אלי אלאלוף: יש תקציבים גם בעמידר לבעיות חברתיות.

מאיר כהן: ועדת חריגים עם דוח שימלאו העובדים הסוציאליים.

אלי אלאלוף: תעשו הכול כדי להקל על המשפחות.

אלי אלאלוף: אני רושם לפני, בהמשך למה שאמר יועץ השר, שבאמת בפרק הזמן שנראה לנו בכל מקרה בלתי נסבל, אנחנו נקבל דיווח על הפתרון שנמצא למשפחה.

<וילמה מאור: פתרון הביניים.

אלי אלאלוף: לא.

אלי אלאלוף: כולל פתרון הביניים שהצעת והוא שאם יש דירה שכרגע יכולה רק להוציא אותה מהאוהל, גם אם זה לא הפתרון האופטימלי, אני חושב שזה מאוד חשוב.

אלי אלאלוף: אני מבקש דבר חריג מאוד.

אלי אלאלוף: אני מבקש שתעשו פעם מקרה של חקירה איך משפחת אראמי הגיעה למצב הזה.

אלי אלאלוף: זה אומר שיש כשל מוחלט מלמעלה עד למטה.

אלי אלאלוף: תעשו חקירה על מי שממונה על הדיור הציבורי בקריית אונו, על מי שממונה על רכישת הדירות בחברת עמידר, על ההתנהגות של עמידר ואנחנו נשמח לקבל תוך חודש דוח חקירה שמשרד השיכון עשה במיוחד על משפחת אראמי כדי שנדע לנתח אותו ולראות את השלכות הרוחב.

אלי אלאלוף: זאת הצעה בשם כל חברי הכנסת שהשתתפו בדיון.

אלי אלאלוף: אני מאוד מודה לכל מי שהשתתף בדיון.

אלי אלאלוף: הישיבה נעולה.

אלי אלאלוף: תודה רבה.